Source: https://m.iltalehti.fi/autouutiset/201705172200142979_oa.shtml
Timestamp: 2018-01-18 19:13:39+00:00
Document Index: 5587356

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ']

keskiviikko 17.05.2017 klo 12:03
Uusi valmisteilla oleva tieliikennelaki on pudottamassa ylinopeuksien sakotusrajaa niin, että sakon saisi 1 km/h ylinopeudesta, kertoo Autoliiton Moottori-lehti.
Valmisteilla olevassa tieliikennelain uudistuksessa sakotuskynnystä halutaan alentaa. Sakon saisi jo 1 km/h ylinopeudesta.
Rikesakko muuttuisi virhemaksuksi ja pienin maksu olisi 50 euroa.
Autoliitto pelkää, että uudistuksesta on tulossa rahastusautomaatti.
Ylinopeus 1 km/h - 50 euroa, kiitos! JUKKA RITOLA
Tähän saakka lievistä alle 7 km/h ylinopeuksista on annettu yleensä huomautus ja yli 7 km/h ylinopeuksista aina 20 km/h ylinopeuksiin saakka on annettu rikesakko, Nyt uuden lakihahmotelman mukaan sakon voisi saada jo 1 km/h ylinopeudesta.
Taajamanopeudet
Enintään 60 km/h nopeusrajoitusalueilla alin virhemaksu olisi 70 euroa alle 1 - 5 km/h ylinopeuksilla.
6 - 10 km/h nopeuksilla maksu olisi 100 euroa ja 11 - 15 km/h nopeuksista 170 euroa.
Kun nopeus nousisi 16 - 20 km/h, niin sakko olisi 200 euroa, nopeuksilla 21 - 25 km/h se olisi 300 euroa ja 26 - 30 km/h ylinopeuksista sakko olisi 400 euroa.
Maantienopeudet
Yli 60 km/h nopeusrajoitusalueilla sakot olisivat piirun verran kevyempiä.
Alle 5 km/h ylinopeuksista rokotettaisiin 50 euron virhemaksulla, 6 - 10 km/h nopeuksista 70 eurolla ja 11 - 15 km/h nopeuksista 140 eurolla, joka on nykyisin alin rikesakon määrä.
Kun nopeus nousisi 16 - 20 km/h, niin sakko olisi 170 euroa, 21 - 25 km/h 300 euroa ja 26 - 30 km/h ylinopeuksista sakko olisi 400 euroa.
Idea on se, että sakko nousee aina 5 km/h nopeusportaikolla ylöspäin.
Voiko poliisi itse päättää?
Lakihahmotelmassa ei ole vielä määritelty, pitäisikö poliisin myös puuttua jokaiseen yli 1 km/ h ylinopeuteen vai voisiko poliisi määritellä puuttumiskynnyksen edelleen haluamakseen ja jakaa sen alapuolella vain huomautuksia.
Autoliiton toimitusjohtaja Pasi Nieminen toteaa Moottori-lehdessä, että kyse on valtion rahastusautomaatista.
- Jos jatkossa alettaisiin sakottaa näin pienistä ylinopeuksista, kiinnijääneiden määrä erityisesti automaattisessa nopeusvalvonnassa kasvaisi hurjasti. Samalla valtio saisi entistä enemmän sakkotuloja, mikä on ollut koko ajan sen tavoitteenakin, Nieminen kommentoi Moottori-lehdessä.
Nieminen näkee nykyiset joustot ja puuttumiskynnykset toimivina. Puuttumiskynnysten tiukentaminen sotkisi myös liikennevirtaa.
- Ilman virhemarginaalia autoilijalta vaatii melkoista keskittymistä pysyä sallitussa nopeudessa, kun rajoitus vaihtuu alemmaksi, Nieminen toteaa.
29.5.18 15:42 korjattu sakotusraja laskee 1 km/h, sakon saisi jo 1 km/h ylinopeudesta.